**PRODUŽENI BORAVAK**

Produženi dnevni rad nakon redovite nastave naziva se **produženi boravak**. U skladu s člankom 49. točka 2. Zakona o odgoju i obrazovanju u osnovnoj i srednjoj školi i temeljem Suglasnosti Grada Kutine Klasa: 602-01/10-01/13, Urbroj: 2176/ 03-09/1-11.7 **od 05. rujna 2011. godine** uveden je produženi boravak **za učenike prvoga i drugoga razreda**. Ovim programom jača se odgojna i obrazovna uloga škole, a učenicima se organizira pomoć pri učenju i pisanju domaćih zadaća, kao i zadovoljavanju njihovih potreba u kreativnim i sportsko-rekreativnim aktivnostima.

Ciljevi realizacije sadržaja u produženom boravku u skladu su s općim ciljevima osnovnoga obrazovanja, a to su:

* omogućiti djetetu pun život i otkriti njegove/njezine pune potencijale kao jedinstvene osobe
* omogućiti djetetu njegov/njezin razvoj kao socijalnog bića kroz život i suradnju s ostalima kako bi doprinio/doprinijela dobru u društvu
* pripremiti dijete za daljnje obrazovanje i cjeloživotno učenje (učiti kako učiti).

U OŠ Vladimira Vidrića u Kutini rad u produženom boravku organiziran je nakon redovite nastave u vremenu od 11.35 do 16.30 sati, a provodi se sa skupinom učenika 1. i 2. razreda pod stručnim vodstvom učiteljice razredne nastave Vlatke Špičak, voditeljice produženoga boravka. U program produženoga boravka školske godine 2015./2016. uključilo se 53 učenika. Zbog velikoga broja uključenih učenika, a samo jedne učiteljice, u suradnji sa Hrvatskim zavodom za zapošljavanje na stručno osposobljavanje bez zasnivanja radnoga odnosa primljena je Anamarija Pavić koja će pomoći voditeljici u radu.